જેની સામે ઈશારો હતો એ મહિલાની ઓળખાણ તો પડી નહીં પણ હતી કોઈક જાજરમાન શાલીન સન્નારી. વ્હાઈટ એન્ડ રેડ બાલુચારી સાડી ને એની સાથે મેળ ખાતાં જડાઉ આભૂષણો, ચહેરા પર હળવો મેકઅપ અને વાળ સોફ્ટ બન અંબોડો કરીને બાંધ્યા હતા, જેમાં શોભી રહ્યો હતો તાજાં જૂહીના ફૂલનો ગજરો. વિશેષ કોઈ તત્વ ધ્યાન ખેંચી રહ્યું હોય તો ઉંમર સાથે નિખરેલું વ્યક્તિત્વ, સાદગીમાં મઢાયેલી સુંદરતા ફિલ્મી ઇન્ડસ્ટ્રીની ચમકદમકથી તદ્દન જૂદી પડી જતી આ માનૂની હશે કોઈ આર્ટીસ્ટ એટલું તો પ્રતીત થઇ જ રહ્યું હતું. ધીમા અવાજે જાણે અનુપમાની નાની સાથે વાતે વળગી હતી, એને તો પાર્ટીમાં કોણ આવી રહ્યું છે, કોણ ઉપસ્થિત છે એ જાણવામાં પણ જાણે રસ નહોતો.